Issa li għaddew tliet snin minn meta Simon Busuttil ħa l-kariga ta' Mexxej tal-Partit Nazzjonalista, wieħed kien jistenna dak li normalment isir f'cirkustanzi bħal dawn. Normalment, f'sitwazzjoni simili, kemm il-persuna li tkun qed tiċċelebra kif ukoll dawk li jsegwuh, ikunu qed jagħtu u jagħmlu rendikont ta' fiex issarraf dak l-anniversarju partikolari. Suppost li bħalissa Simon Busuttil qed jiftaħar b'dak li rnexxielu jbiddel fil-partit tiegħu b'mod intern. Suppost qed jgħidilna x'riformi interni wettaq biex jerġa' jġib fuq saqajh il-partit tiegħu. Suppost fi tliet snin kellu żmien biżżejjed biex iħejji programm u pjan ta' kif se jreġġa' l-arloġġ finanzarju tal-partit tiegħu lura sabiex ikun hemm stabbiltà finanzjarja. Suppost beda jiltaqa' mas-Soċjetà Ċivili u magħhom qed jiddiskuti l-problemi li qed iħabbtu wiċċhom magħhom. Suppost qed jgħidilhom xi pjanijiet għandu fil-qasam rispettiv tagħhom ladarba jkun fil-Gvern. Suppost ħejja jew qed iħejji politika fuq diversi setturi bħalma huma l-edukazzjoni, is-saħħa, l-enerġija u oħrajn, biex jagħti għażla u alternattiva lill-poplu għal dan il-Gvern li, skont hu, mhu jagħmel xejn tajjeb. Suppost beda jagħtina proposti konkreti dwar kif se jmexxi lil pajjiżna minn hawn u sentjen oħra. Suppost ukoll li beda jieħu pozizzjoni dwar diversi materji li jolqtu kemm lill-maġġoranza tal-poplu kif ukoll setturi oħra li jiffurmaw minoranzi fis-soċjetà Maltija. Riformi interni li ma bdewx jitwettqu Għaddew tliet snin u minn dan kollu ma smajna u rajna xejn. Għaddew tliet snin u r-riformi interni għadhom ma bdewx jitwettqu. Mhux biss, imma qed nerġgħu naraw l-istess uċuħ medjokri u skaduti li wasslu lill-Partit Nazzjonalista għall-ikbar telfa elettorali tiegħu ta' kull żmien, inkluż hu li kien parti mit-telfa. Lanqas ma rajna xi strategija qed juża l-Partit Nazzjonalista biex ifejjaq l-emoraġija finanzjarja tiegħu. Imma le, stenna ftit, rajna miżuri li ħa Simon Busuttil f'dan ir-rigward. Kien hemm tnejn: tefa' l-ħaddiema tad-Dar Ċentrali 'l barra (għalkemm daħħal oħrajn tal-qalba flokhom); u ivvinta skema maħmuġa li tħalli biss dubji minn fejn ikunu qed jiġu l-flus li, skont hu, il-Partit tiegħu se jkun qed jissellef. Qed tara, imbagħad hawn min jgħid li mhux intelliġenti! Mhux l-istess jista' jingħad għall-ħidma politika u soċjali għax s'issa, anke jekk iltaqa' ma' xi NGOs jew imsieħba soċjali, li għandi dubju, għadu ma ħareġ xejn ta' sugu. Għadna ma rajna l-ebda proposta. Mhux biss, imma għadna ma smajna l-ebda kritika kostruttiva li minnha jista' joħroġ ftit sens fuq il-ħidma tal-Gvern f'dawn id-diversi oqsma li s-soċejtà ċivili tirrappreżenta. Lanqas ma rajna xi pjan fuq xi settur jew ieħor li semmejt aktar qabel, imqar fuq pjan għall-immaniġġjar tat-traffiku – li dam seba' xhur u meta mbagħad ippubblikah kien għax xi ħadd għaddieh minn taħt lil One News – wieħed isib li m'hemm xejn fattwali għax dak li hu, diġà qed isir. Għandu mbagħad shadow ministers li lanqas biss huma kapaċi jitkellemu fuq il-qasam li jirrappreżentaw. Għandu deputati li minn kantanti spiċċaw jitkellmu fuq is-saħħa u jgħidu ċ-ċucati, bħal li taħt il-Labour jimirdu iktar nies. Għandu deputati li, għax kienu jippreżentaw programm fuq l-ekonomija jaħsbu li jistgħu jitkellmu fuq is-suġġett biex imbagħad issib li lanqas huma kapaċi jinterpretaw rapport semliċi bħal dak li ġie ppubblikat mill-Catiras u jdaħħku t-telespettaturi kollha li jaraw l-aħbarijiet fuq il-mezzi tax-xandir bit-tqanżih tagħhom. Għandu deputati li, għax kienu kapaċi jikkupjaw fl-eżamijiet, jippretendu li jistgħu jitkellmu fuq il-kunsilli lokali u joħroġu bi proposti li assolutament ma jagħmlux sens bħal li għandu jintmiss id-dħul tal-VAT tal-Gvern biex jingħata lill-kunslli lokali. Għandu deputati li jorqdu fil-Parlament u allura tifhem għalfejn l-istess xufiera tagħhom jipparkjaw b'mod illegali biex dawn ma jimxux li ma jmorrux jispiċċaw jorqdu anke huma u mexjin. Għandu deputati li jdumu seba' xhur biex iħejju rapport ikkuppjat u li kienu jitħallsu ta' laqgħat tal-bord bla ma jattendu u biex jgħidulna kemm se jogħla l-għaġin fis-South. Oħrajn li ma jmorrux għax-xogħol u xorta kienu u għadhom jitħallsu. Imbagħad jitkellem fuq politika onesta. Għandu wħud ukoll li riedu jgħinu lil min ressaq każ ta' korruzzjoni li llum qed jiġi pproċessat fil-qrati tagħna. Fuq kollox, imma, għandu anke deputati mexxejja li jaspiraw li jsiru ministri jew deputati prim ministri li, jew sarilhom xogħol fi proprjetà tagħhom b'xejn u bi pjaċir, jew inkella oħrajn li darhom minn waħda tiswa l-eluf spiċċat tiswa l-miljuni. Mistoqsijiet Fuq id-divorzju hu u l-partit tiegħu ma ddeċidewx. Fuq id-drittijiet ċivili baqgħu gallarija. Anzi, ftit tal-jiem ilu, dik li hi meqjusa li forsi xi darba tista' toħodlu postu u hi ferm viċin tiegħu, kixfitlu l-warrani. Qalet li ma taqbilx li jkun hemm żwieġ bejn nies tal-istess sess. Sal-lum, ħamest ijiem wara, la ċaħad, la ddistakka ruħu u lanqas ikkonferma dan il-kumment. Is-Soċjetà Ċivili xi proposti ressqu għandha mill-Partit Nazzjonalista taħt it-tmexxija ta' Simon Busuttil? U jekk ma tressqux proposti kif se tiġġudika jew tikkritika tali proposti? Is-Soċjetà Ċivili qed tistaqsi, pereżmpju, dwar iż-żieda fil-paga minima nazzjonali; qed tistaqsi fuq il-pjan tas-saħħa ta' Gvern Nazzjonalista; qed tistaqsi fuq id-direzzjoni fil-qasam tal-enerġija; qed tistaqsi fuq pjan konkret u ħolistiku dwar l-edukazzjoni; qed tistaqsi jekk meta jkun fil-Gvern hux se jkompli miexi fuq il-programm ta' dan il-Gvern fuq diversi oqsma. Qed ngħid dan għax, fuq it-tmexxija tal-Gvern settur settur, mhu qed nisimgħu l-ebda kritika, mhux qed nisimgħu l-ebda proposti, Lanqas fuq l-ekonomija. Ma nafx, pereżempju, x'inhi l-politika ta' Simon Busuttil fil-qasam tal-avjazzjoni, fl-Air Malta, l-Enemalta, u kif se jirnexxilu jżomm il-livell rekord baxx ta' nies jirreġistraw. Iva possibbli lanqas hawn mhu jagħmel tajjeb dan il-Gvern? Għalhekk #negattiv! Il-passat riċenti ta' Simon jitkellem biss fuq korruzzjoni; liema kelma kienet fniet lill- Partit Nazzjonalista u wasslitu għal tkaxkira papali tliet snin ilu. Korruzzjoni li f'żewġ okkażjonijiet biss swiet lill-polpu Malti tal-inqas €150 miljun f'konkrit difettuż f'Mater Dei u miljuni oħra fl-iskandlu tax-xiri taż-żejt. Dan biex ma nsemmix il-korruzzjoni istituzzjonalizzata f'Għawdex li għadna ma nafux kemm swiet lill-poplu Malti u Għawdxi. U allura, għaliex Simon Busuttil sar irrelevanti? Għaliex dawn it-tliet snin ta' tmexxija ħallew lill-Partit Nazzjonalista staġnat fejn kien proprju mill-għada li tilef l-elezzjoni? Kulma għamel Simon Busuttil tul dan il-perjodu kien li jkun l-ikbar kontradizzjoni tiegħu stess. Wera kemm tassew hu bniedem ta' double standards. Għax jekk tassew kien hemm ċirkostanza fejn qal ħaġa u wara ftit ġimgħat qal il-kontra tagħha kienu dwar iż-żewġ każijiet li kien hemm quddiem il-qrati tagħna li waħda kienet tikkonċerna lil sieħbu Jason Azzopardi u l-oħra ż-żewġ siġġijiet biex forsi jkollu fejn ipoġġi aħjar. Filwaqt li fil-każ ta' Jason Azzopardi, fuq kawża li ma kinitx tikkonċerna lilu, qal li jekk Jason ma jingħatax raġun se jappella u jekk jitlef l-appell se jmur quddiem il-Qorti Ewropea, fil-każ tal-kawża tas-siġġijiet, li tikkonċerna b'mod dirett lill-Partit Laburista, tkaża għax l-istess partit se juża d-dritt fundamentali tiegħu u qal li se jappella. Irrelevanza politika Dan hu Simon u din hi allura l-irrelevanza politika tiegħu... Taħt Simon Busuttil iċ-ċittadin Malti mhux meqjus l-istess: wieħed għandu drittijiet u l-ieħor, jekk jesegwixxi l-istess għada, allura jiġi mgħajjar, aħseb u ara kemm jista' jieħu d-dritt tiegħu. Imma anke fiż-żminijiet tal-lum, meta kulħadd tgħallem jgħix ma' kulħadd anke jekk ma jaqbilx miegħu, Simon Busuttil ried joħodna lura fi żminijiet imgħoddija: fi żminijiet li kienu jinżlu n-nies fit-toroq għal xejn b'xejn, fi żminijiet meta ġurnalisti ma kinux jistgħu jitkellmu (miż-żewġ naħat), żminijiet tad-demostrazzjonijiet bil-borom u l-kuċċaruni, żminijiet ta' odju u mibegħda u fuq kollox żminijiet ta' firda. Is-sabiħa hi li lanqas lil niesu stess ma hu kapaċi jiġbed warajh. Ipprova għal darba, tnejn, tlieta, u anki erbgħa. Beda fiż-Żonqor u lanqas naf x'ma organizzax, fosthom privates u mini buses. Kompla fil-Belt għal darba tnejn, fejn it-tieni darba kienet flopp iktar minn tal-ewwel; imbagħad iktar riċenti nqeda bis-Soċjetà Ċivili li anke l-Partit tal-Ajkla jirnexxilu jiġbor iktar minnu, biex ma nsemmix il-pastażata ta' quddiem il-Qorti. Dan hu dak li jirrifletti t-tmexxija ta' tliet snin ta' Simon Busuttil – tliet snin li żgur ma jaspirawx fiduċja biex dan xi darba jkun Prim Ministru ta' Malta. Dan ikkonfermah hu stess meta, filwaqt li ppreżenta mozzjoni ta' sfiduċja fil-Gvern, għamel ammissjoni li hu ma jridx jiggverna u, allura, din l-istess ammissjoni flimkien mar-raġunijiet l-oħra li semmejt f'dan l-artiklu, ikomplu jsaħħuli l-fehma tiegħi li Simon Busuttil mhux biss mhux kapaċi jmexxi la l-partit tiegħu u wisq u wisq lill-pajjiż, imma anke bħala politiku rrenda l-pożizzjoni tiegħu irrelevanti għaż-żminijiet tal-lum, għax negattiv, għax double standards u allura irrelevanti!